Diari Oficial de la Generalitat Valenciana


Sumari del DOGV 3352, del 16-10-1998 (1998/8440)

RESOLUCIÓ de 23 de setembre de 1998, del director general de Recursos Humans, per la qual convoca un concurs oposició per a la provisió de vacants de treballador/a social d'institucions sanitàries de la Conselleria de Sanitat.
----------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3352

Data del DOGV
:   16-10-1998

Secció del DOGV
:   II. AUTORITATS I PERSONAL - B) OFERTES D'OCUPACIÓ PÚBLICA, OPOSICIONS I CONCURSOS

Número del document
:   1998/8440


Data del document
:   23-09-1998

Organisme emissor
:   Conselleria de Sanitat

Tipus de document
:   Resolució

RESOLUCIÓ de 23 de setembre de 1998, del director general de Recursos Humans, per la qual convoca un concurs oposició per a la provisió de vacants de treballador/a social d'institucions sanitàries de la Conselleria de Sanitat. [1998/X8440]
  
Aprovada l'oferta d'ocupació de personal adscrit a les institucions sanitàries de la Conselleria de Sanitat pel Decret 252/1994, de 7 de desembre, del Consell de la Generalitat Valenciana, i acabat el concurs de trasllats, cal convocar el concurs oposició per a la cobertura de les places anunciades de treballador/a social d'institucions sanitàries dependents de la Conselleria de Sanitat.
  
D'acord amb els sistemes i procediments establits pel Reial Decret 118/1991, de 25 de gener, sobre la selecció del personal estatutari i la provisió de places de les institucions sanitàries de la Seguretat Social, aquesta Direcció General de Recursos Humans, fent ús de les competències que li atribueixen l'article 2 de l'Ordre de 10 de març de 1997, de la Conselleria de Sanitat, per la qual s'aproven diferents delegacions d'atribucions en matèria de personal a favor de diferents òrgans de la conselleria (DOGV número 2.953, de 17 de març de 1997), i després d'haver escoltat les organitzacions sindicals amb representació en la Mesa Sectorial de Sanitat, acorda proveir aquestes places segons les següents bases de la convocatòria:
  
Bases de la convocatòria
  
1. Normes generals
  
1.1 Es convoquen proves selectives per a la provisió de 10 places vacants de treballador social d'Atenció Especialitzada de la Conselleria de Sanitat.
  
1.2 El procés selectiu es durà a terme mitjançant el sistema de concurs oposició, que es regirà per aquestes bases i pel que estableix el Reial Decret 118/1991, de 25 de gener, sobre la selecció del personal estatutari i la provisió de llocs de treball de les institucions sanitàries de la Seguretat Social.
  
1.3 De conformitat amb l'acord pres en la Mesa Sectorial de Sanitat, s'estableix una reserva de 2 places perquè siguen cobertes pel torn de promoció interna. Les places que no s'ocupen d'aquesta manera s'acumularan al sistema general d'accés lliure.
  
1.4 Vist el nombre de places convocades, no és possible fer la reserva de places per als qui tinguen la condició legal de persones amb disminució, d'acord amb la disposició addicional dinou de la Llei 30/1984, de 2 d'agost, introduïda per la Llei 23/1988, de 28 de juliol.
  
1.5 A les persones que superen els procés selectiu se'ls aplicarà l'Estatut del Personal Sanitari No Facultatiu de les Institucions Sanitàries de la Seguretat Social i les altres disposicions que els siguen aplicables.
  
1.6 Les places estan dotades amb les retribucions que determinen el Reial Decret Llei 3/1987, d'11 de setembre, i la normativa que el desplega, en la quantia fixada pressupostàriament per al personal no sanitari d'institucions sanitàries dependents de la Conselleria de Sanitat.
  
1.7 Les persones que obtinguen plaça en aquesta convocatòria no podran fer-ne compatible l'exercici amb un altre lloc de treball, càrrec o activitat en el sector públic o privat, llevat dels supòsits excepcionals que preveuen les disposicions vigents en matèria d'incompatibilitats.
  
1.8 El règim de prestació de serveis serà indistintament de matí i/o vesprada, sense perjudici de la participació en els torns d'atenció continuada per a aquelles categories que ho tenen establit. El règim horari serà l'estipulat legalment.
  
2. Requisits dels aspirants
  
a) Requisits generals.
  
2.1 Ser espanyol o nacional d'algun dels estats membres de la Unió Europea o d'algun dels països que hagen subscrit un tractat internacional en els termes establits en la disposició addicional única de la Llei 17/1993, de 23 de desembre, sobre l'accés a determinats sectors de la funció pública dels nacionals de la resta dels estats membres de la Unió Europea.
  
2.2 Tenir fets 18 anys i no haver arribat a l'edat de la jubilació.
  
2.3 Posseir la titulació corresponent, que d'acord amb el que estableix la disposició addicional del Reial Decret Llei 3/87, d'11 de setembre, serà d'assistent social o diplomat en Treball Social.
  
2.4 Aptitud psicofísica que s'acreditarà mitjançant un certificat mèdic quan s'haurà obtingut la plaça. La presa de possessió queda supeditada a la superació d'aquest requisit.
  
2.5 No estar inhabilitat per a l'exercici professional o de funcions públiques, ni separat mitjançant un expedient disciplinari del servei de les administracions públiques o de la Seguretat Social.
  
2.6 Haver ingressat els drets d'examen segons explica la base 3.1 d'aquesta convocatòria.
  
b) Requisits específics per al torn restringit de promoció interna.
  
A més dels requisits de l'apartat anterior, els aspirants que concórreguen pel torn restringit de promoció interna hauran d'acreditar que tenen la condició de personal estatutari amb plaça en propietat en institucions sanitàries dependents de la Conselleria de Sanitat en el grup de classificació immediatament inferior al grup de les places que es convoquen, dels establits en l'article 3 del Reial Decret Llei 3/1987, d'11 de setembre, i també que han completat dos anys de serveis amb plaça en propietat abans de l'acabament del termini de presentació d'instàncies.
  
c) Moment en què s'ha d'acreditar el compliment dels requisits per concursar.
  
Per ser admesos a la realització de les proves bastarà que els aspirants manifesten i declaren en les seues instàncies que tenen tots i cada un dels requisits i les condicions exigits, referits a la data d'acabament del termini assenyalat per a la presentació de sol·licituds.
  
Els requisits a què es refereixen els apartats a) i b), els acreditarà l'aspirant mitjançant la documentació original, un testimoni notarial o una fotocòpia compulsada, i caldrà aportar-los en els terminis establits en les bases 7.1 i 6.1, respectivament. El pagament dels drets d'examen, que s'ha de fer abans de presentar la sol·licitud, es farà com indica la base 3.
  
3. Sol·licituds
  
3.1 Les persones interessades a participar en el concurs oposició hauran d'emplenar una sol·licitud que necessàriament s'haurà d'adaptar al model que es proporcionarà a les direccions territorials de la Conselleria de Sanitat i a la Gerència d'Alcoi. Els sol·licitants hauran de seguir les instruccions que hi ha a l'imprés.
  
Quan s'haurà emplenat la sol·licitud, caldrà ingressar en el compte corrent número 2077/0014/39/2421137034 de Bancaixa la quantitat de 2.350 pessetes en concepte de drets d'examen.
  
En pagar els drets d'examen, l'oficina bancària on es faça l'ingrés segellarà i datarà tots els exemplars de què consta el model de sol·licitud, en conservarà el 4 i en tornarà la resta a la persona que faça l'ingrés.
  
3.2 Els exemplars 1, 2 i 3 de la sol·licitud es podran presentar a les unitats de registre de les següents dependències administratives:
  
- 03219 Alacant: carrer de Girona, número 26.
  
- 03596 Alcoi: avinguda del País Valencià, número 33.
  
- 12538 Castelló de la Plana: plaça de l'Hort dels Corders, número 12.
  
- 46627 València: Gran Via de Ferran el Catòlic, número 74.
  
O mitjançant qualsevol de les formes previstes en la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
L'exemplar número 3 quedarà en poder de la persona interessada i li servirà de justificant. En tots els exemplars haurà de figurar tant el segell de l'entitat bancària, que acreditarà el fet d'haver pagat els drets d'examen, com el segell del registre de l'organisme on s'entregue, que acreditarà el fet d'haver presentat la instància dins del termini establit per fer-ho.
  
La falta d'un dels segells determinarà l'exclusió de l'aspirant. En cap cas el pagament a l'entitat bancària pot substituir el tràmit de presentació en temps i forma, segons el que es preveu anteriorment.
  
3.3 El termini de presentació d'instàncies serà d'un mes comptador des de l'endemà de la publicació d'aquesta convocatòria en el Diari Oficial de la Generalitat Valenciana.
  
3.4 La consignació de dades falses en la instància o en la documentació aportada pels aspirants comportarà l'exclusió del concurs i/o la nul·litat de la plaça adjudicada, si cal, sense perjudici de les mesures legals que corresponguen.
  
3.5 L'adreça que conste en les instàncies serà considerada l'única vàlida per a notificacions. Són responsabilitat exclusiva del concursant tant les errades en la consignació com la comunicació a la Conselleria de Sanitat de qualsevol canvi del domicili.
  
3.6 El tribunal establirà, per a les persones amb disminució que ho sol·liciten, les adaptacions possibles de temps i de mitjans per a la realització de les proves. Amb aquesta finalitat, les persones interessades hauran de formular la petició corresponent en la sol·licitud de participació en la convocatòria. Aquestes adaptacions no podran desvirtuar el caràcter de les proves, la finalitat de les quals és valorar l'aptitud dels aspirants per a les funcions pròpies de la plaça a què concursen.
  
3.7 Els aspirants sols podran participar a través d'un dels dos sistemes d'accés indicats. L'opció pel torn restringit de promoció interna caldrà fer-la en la sol·licitud de participació en la convocatòria, en el lloc que hi ha per a això. En el supòsit que l'aspirant no tinguera els requisits per concursar per aquest torn, la seua sol·licitud es traslladarà automàticament al torn lliure. Els aspirants que opten en la instància pel torn restringit de promoció interna no podran participar simultàniament en el torn lliure.
  
4. Admissió i exclusió dels aspirants
  
4.1 Acabat el termini de presentació d'instàncies, el director general de Recursos Humans de la Conselleria de Sanitat publicarà una resolució per la qual aprovarà la llista provisional d'aspirants admesos i exclosos. En aquesta llista hi haurà el nom i els cognoms dels aspirants i la indicació de la causa d'exclusió, si és el cas.
  
Els aspirants disposaran d'un termini de 10 dies hàbils comptadors des de l'endemà de la data de publicació de la resolució de la llista provisional per esmenar els defectes i, si és el cas, l'exclusió indeguda, segons que estableix l'article 71 de la Llei de Règim Jurídic de les Administracions Públiques i del Procediment Administratiu Comú.
  
4.2 Acabat el termini esmentat en la base anterior, vistes les al·legacions i esmenats els defectes si cal, es publicarà la llista definitiva d'admesos i exclosos de la mateixa manera que la llista provisional.
  
En la mateixa resolució que farà pública la llista de persones admeses i excloses s'indicarà el lloc i la data del començament dels exercicis de la fase d'oposició. Aquesta publicació servirà de notificació a les persones interessades.
  
5. Tribunals
  
5.1 Les persones que formaran el tribunal seran nomenades pel conseller, a proposta del secretari general de la Conselleria de Sanitat, d'acord amb l'article 1.k de l'Ordre de 10 de març de 1997, de la Conselleria de Sanitat. La llista de membres serà publicada amb una anticipació d'un mes com a mínim abans del començament de les proves, junt a la resolució que aprovarà la llista provisional d'aspirants admesos i exclosos.
  
El tribunal el compondran set persones. Es designarà el mateix nombre de suplents. Tindrà la composició següent:
  
President:
  
- El director general de Recursos Humans o la persona que hi delegue.
  
Vocals:
  
Dos vocals a proposta del director general de Recursos Humans.
  
Un vocal a proposta de la Conselleria de Sanitat.
  
- Dos representants proposats per les organitzacions sindicals, en els termes que es fixen en els pactes a què es refereix la Llei 9/1987, de 12 de juny.
  
Secretari:
  
- Serà un funcionari de la Conselleria de Sanitat.
  
5.2 Règim de funcionament.
  
5.2.1 Totes les persones que formen part del tribunal hi actuaran amb veu i vot, i tant els titulars com els suplents hauran de tenir una titulació de nivell acadèmic igual o superior a l'exigida per a l'ingrés.
  
5.2.2 S'entendrà que està constituït el tribunal quan hi assistisca la majoria absoluta dels seus membres i necessàriament el que en siga president o el seu suplent, el qual tindrà vot de qualitat en cas d'empat. Si no hi assisteix el secretari, en farà les funcions un vocal, d'acord amb el que estableix l'ordre en què apareixen allistats en la base 5.1.
  
5.2.3 Quan no es faça la proposta de vocals en un termini de quinze dies des que siga sol·licitada, podrà directament nomenar-los l'autoritat convocant.
  
5.2.4 El tribunal podrà disposar la incorporació als seus treballs d'assessors especialistes per a totes o algunes de les proves, d'acord amb el que preveu la convocatòria. Aquests assessors hauran de tenir una titulació de nivell acadèmic igual o superior a l'exigida per a l'ingrés, i es limitaran a exercir les seues especialitats tècniques per raó de les quals exclusivament col·laboraran amb l'òrgan de selecció.
  
5.2.5 Entre les persones que formen el tribunal n'hi haurà d'haver que mantinguen una vinculació professional de caràcter fix amb la Conselleria de Sanitat. Ha de quedar ben acreditada en l'expedient la causa que determine els nomenaments que, excepcionalment, no siguen de personal fix.
  
5.3 Corresponen al tribunal les funcions de determinació concreta del contingut de les proves i qualificació dels aspirants, tant en la fase d'oposició com en la de concurs. També, en general, l'adopció de les mesures que calguen per al desenvolupament correcte de les proves selectives, segons que estableixen el Reial Decret 118/1991, de 25 de gener, i la convocatòria.
  
Els criteris d'actuació del tribunal referits a les funcions assenyalades adés hauran de fer-se públics abans de la realització de les proves.
  
5.4 Els membres del tribunal hauran d'abstenir-se, i podran ser recusats per les persones interessades, quan hi concórreguen les circumstàncies previstes en els articles 28 i 29 de la Llei de Règim Jurídic de les Administracions Públiques i del Procediment Administratiu Comú. Igualment, hauran d'abstenir-se els que hagen fet tasques específiques de preparació d'aspirants els cinc anys anteriors al començament de les proves, llevat que aquestes tasques estigueren vinculades a la formació oficial per a l'obtenció del títol utilitzat per l'aspirant en aquesta convocatòria.
  
5.5 Per a comunicacions i altres incidències, el tribunal tindrà la seua seu en els serveis centrals de la Conselleria de Sanitat, al carrer de Roger de Llúria, 19, 46738 València, o, quan es faça efectiu el trasllat d'aquests serveis centrals, la nova adreça serà el carrer de Misser Mascó, 31, 46432 València.
  
6. Desenvolupament de la convocatòria
  
Les proves selectives pel sistema de concurs oposició consistiran en la celebració de cadascuna d'aquestes fases a fi de determinar l'aptitud dels aspirants i d'establir-ne l'ordre de prelació per a la selecció.
  
6.1 La fase d'oposició comportarà la realització per part dels aspirants de dos exercicis eliminatoris, que seran:
  
Primer exercici: té dues parts
  
- La primera part consistirà en la contestació per escrit, en el temps màxim d'una hora, d'un qüestionari de preguntes sobre el contingut del programa que s'inclou en l'apartat A de matèries generals de l'annex I. Quedaran exempts de fer-lo les persones que hi concórreguen per promoció interna, donat que ja van superar l'exercici en el seu accés.
  
- La segona part consistirà en la contestació per escrit, en el temps màxim d'una hora i mitja, d'un qüestionari de preguntes sobre el contingut del programa que s'inclou en l'apartat B de matèries específiques de l'annex I.
  
Segon exercici: consistirà en la resolució per escrit, en el temps màxim de dues hores, de dos supòsits pràctics, relacionats amb les matèries de programa contingut en l'apartat B de matèries específiques de l'annex I. L'exercici l'ha de llegir l'aspirant en sessió pública davant el tribunal. També, el tribunal podrà requerir a l'aspirant tots els aclariments i formular-li preguntes relacionades amb els casos exposats.
  
Quan l'exercici tinga lectura pública, l'ordre d'actuació començarà alfabèticament per la primera persona opositora de la lletra del sorteig fet en la Mesa Sectorial de Sanitat de data 20 de juliol de 1998.
  
El lloc i la data del començament dels exercicis s'indicaran en la resolució que farà pública la llista definitiva de persones admeses i excloses.
  
Els aspirants seran convocats per a cada prova en crida única, i perdran els seus drets els opositors que no hi compareguen.
  
Una vegada començats els exercicis, els anuncis de celebració dels successius els farà públics el tribunal en el tauler d'anuncis de la Conselleria de Sanitat i les seues direccions territorials a Alacant, Castelló de la Plana i València i la Gerència de Salut d'Alcoi, com a mínim amb tres dies d'antelació a la realització de la prova.
  
Serà competència del tribunal la determinació concreta del nombre de preguntes que caldrà contestar per aprovar les proves, així com l'establiment de la fórmula de correcció. Aquests criteris seran publicats pel tribunal abans de la realització de les proves. Sense perjudici del caràcter eliminatori, podran superar la fase d'oposició un nombre d'aspirants superior al de places convocades.
  
La puntuació màxima en la fase d'oposició serà de 60 punts.
  
La qualificació dels exercicis s'atendrà a les normes següents:
  
El primer exercici es qualificarà de 0 a 15 punts cada una de les parts.
  
El segon exercici es qualificarà de 0 a 30 punts.
  
La qualificació final serà la suma de les puntuacions obtingudes en els exercicis corresponents.
  
Acabada la prova selectiva, el tribunal farà pública, al tauler d'anuncis de la seu central de la Conselleria de Sanitat, la relació d'aspirants aprovats per ordre de la puntuació assolida.
  
Els aspirants que hagen superat la fase d'oposició disposaran d'un termini de 15 dies naturals a partir de l'endemà de la publicació de la relació d'aspirants aprovats per presentar els documents que acrediten els mèrits valorables en la fase de concurs. Els hauran de presentar en les unitats de registre esmentades en la base 3.2 de la convocatòria. Els aspirants de promoció interna hauran d'acreditar documentalment els requisits establits en la base 2.b.
  
6.2 En la fase de concurs, que no tindrà caràcter eliminatori i a la qual accediran els aspirants que hagen superat la fase d'oposició, es valoraran els mèrits segons el barem que consta com a annex II.
  
El barem de mèrits que hi ha com a annex II es complementarà per als aspirants que concórreguen pel sistema de promoció interna amb una puntuació addicional que no podrà excedir el 25% de la puntuació màxima possible del conjunt dels exercicis de la fase d'oposició, la qual s'atorgarà atenent fonamentalment el contingut funcional de la categoria estatutària de procedència, així com els serveis prestats amb plaça en propietat i l'exercici, si és el cas, de llocs específics de l'estructura de les institucions sanitàries, i que consta com a annex III.
  
Igualment, hi haurà una puntuació addicional del barem de mèrits, que figura com a annex IV, pels coneixements de valencià, acreditats per la Junta Qualificadora de Coneixements de Valencià.
  
El tribunal assignarà la puntuació prevista en el barem i la puntuació per promoció interna i coneixements de valencià als mèrits acreditats pels aspirants que hagen superat la fase d'oposició.
  
En cap cas les puntuacions addicionals o la de la fase del concurs podran ser aplicades per superar exercicis de la fase d'oposició.
  
Sols podran ser valorats els mèrits que tinguen les persones interessades fins el dia de la publicació de la convocatòria, i que siguen suficientment acreditats mitjançant documentació original, testimoni notarial o fotocòpia compulsada.
  
Els tribunals, que sols podran valorar la documentació degudament acreditada i aportada en temps i forma, podran requerir-ne qualsevol aclariment. Quan el requeriment no siga atés, no serà valorat el mèrit corresponent. Els tribunals podran també sol·licitar als aspirants una còpia traduïda per un traductor jurat dels documents al·legats, quan aquest estiguen redactats en idiomes diferents dels oficials a la Comunitat Valenciana.
  
6.3 Acabades les proves selectives, el tribunal farà públic en el tauler d'anuncis de la seu central de la Conselleria de Sanitat la llista dels aspirants ordenats per la puntuació obtinguda, que serà la suma de les puntuacions de les fases de concurs i d'oposició. Els empats en la puntuació total es resoldran a favor de l'aspirant que haja obtingut major puntuació en la fase d'oposició, i si continuara l'empat es resoldria a favor de l'aspirant que haguera obtingut més puntuació en el primer exercici.
  
Aquesta relació serà elevada pel tribunal al director general de Recursos Humans.
  
6.4 El director general de Recursos Humans farà pública, en el tauler d'anuncis de la seu central, la resolució per la qual aprovarà la llista de places que s'oferiran als aspirants i el procediment perquè ells puguen efectuar la seua opció a plaça, davant la Direcció General de Recursos Humans, en el termini de 20 dies naturals. Les vacants que s'oferiran correspondran sempre a places bàsiques de la categoria convocada.
  
Els aspirants seleccionats pel sistema de promoció interna tindran preferència per a l'elecció del lloc de treball sobre els procedents del sistema general d'accés lliure.
  
Les places s'adjudicaran entre els aspirants d'acord amb la sol·licitud, l'ordre de preferència i per l'ordre de la puntuació assolida. Perdran els drets derivats de la seua participació en les proves selectives els aspirants que no sol·liciten plaça en temps i forma segons el que establisca la resolució a què es refereix el paràgraf primer d'aquest apartat i els que no obtinguen cap plaça entre les efectivament sol·licitades, així com els que, per la puntuació obtinguda en el concurs oposició, no els corresponga cap plaça de les oferides. Solament podran ser declarats aprovats en les proves selectives i, per tant, nomenats els aspirants que obtinguen plaça.
  
El director general de Recursos Humans publicarà en el tauler d'anuncis de la seu central de la Conselleria de Sanitat la llista provisional d'aspirants aprovats amb indicació de la plaça que els haurà correspost. Aquesta llista també es farà pública en les direccions territorials de la Conselleria de Sanitat i en la Gerència d'Àrea de Salut d'Alcoi.
  
Si en qualsevol moment del procés de selecció arriba a coneixement del tribunal que algun dels aspirants no posseeix tots els requisits exigits, haurà de requerir-li'n l'acreditació. Si els requisits en qüestió no són acreditats en el termini dels deu dies hàbils següents a la notificació del requeriment, el tribunal farà una proposta d'exclusió d'aquesta persona, indicant-hi les inexactituds o falsedats que haguera formulat, al director general de Recursos Humans, el qual, després de fer les verificacions que considere necessàries, dictarà una resolució motivada que exclourà l'aspirant del concurs oposició. Aquesta resolució podrà ser impugnada de la manera que estableix la base 11.
  
7. Presentació de documents
  
7.1 En el termini de 20 dies fixat per a l'elecció de destinació en el primer paràgraf de la base 6.4 i davant de l'òrgan que s'hi esmenta, els aspirants hauran de presentar la documentació següent:
  
a) Una fotocòpia compulsada del document nacional d'identitat.
  
b) Una fotocòpia compulsada del títol, diploma o resguard de la titulació corresponent.
  
c) Una declaració de no haver estat separat mitjançant expedient disciplinari de les administracions públiques o de la Seguretat Social, i de no exercir activitats incompatibles.
  
d) Acreditar, mitjançant un reconeixement sistemàtic oficial, l'aptitud psicofísica.
  
e) Els aspirants minusvàlids hauran de presentar una certificació de la Conselleria de Benestar Social, o d'un altre òrgan competent d'altres comunitats autònomes o de l'administració de l'estat, que acredite aquesta condició, així com la seua capacitat d'exercir les tasques que corresponen als llocs d'aquesta convocatòria.
  
7.2 Qui dins del termini fixat, i llevat de casos de força major, no presente la documentació, no podrà ser nomenat i quedaran anul·lades totes les actuacions, sense perjudici de la responsabilitat en què poguera haver incorregut per falsedat en la seua instància. En tal cas, la plaça s'inclourà entre les convocades en el següent procés selectiu.
  
Els aspirants aprovats que tinguen la condició de personal fix de les administracions públiques o dels serveis de salut estaran exempts d'acreditar les condicions i els requisits ja justificats per obtenir el seu anterior nomenament, i hauran de presentar una certificació de l'organisme de què depenguen que acredite la seua condició i les altres circumstàncies que consten en el seu expedient personal.
  
7.3 Si un aspirant seleccionat no té algun dels requisits exigits en la convocatòria, el director general de Recursos Humans dictarà una resolució motivada en què declararà la pèrdua dels drets a la plaça de què es tracte. Aquesta resolució podrà ser impugnada de la manera que estableix la base 11.
  
8. Publicació, nomenament i presa de possessió
  
Quan haurà acabat el termini per a la presentació de documents i s'hauran adjudicat les places, s'acordarà el nomenament dels aspirants aprovats, que es publicarà en el Diari Oficial de la Generalitat Valenciana.
  
Els aspirants que hagen obtingut una plaça per concurs oposició disposaran del termini d'un mes, comptador a partir de l'endemà de la publicació a què fa referència el paràgraf anterior, per incorporar-s'hi i prendre'n possessió. La presa de possessió es durà a terme, després que haurà lliurat el nomenament el director general de Recursos Humans de la Conselleria de Sanitat, davant el director del centre a què estiga adscrita la plaça. Perdran els seus drets els qui sense causa suficientment justificada deixen passar el termini sense incorporar-s'hi.
  
9. Coneixement del valencià
  
9.1 Els qui superen les proves selectives acreditaran els seus coneixements de valencià amb la presentació dels certificats de la Junta Qualificadora de Coneixements de Valencià.
  
9.2 Els qui no acrediten els coneixements de valencià a què fa referència el punt anterior es comprometran a fer els cursos de perfeccionament que s'organitzaran per a això.
  
9.3 Els aspirants podran utilitzar, en el desenvolupament de les proves selectives, tant si són orals com escrites, qualsevol de les dues llengües oficials de la Comunitat Valenciana.
  
10. Publicitat
  
Llevat dels casos en què expressament es determine el contrari, les publicacions de les diferents actuacions relatives a la convocatòria es faran al tauler d'anuncis de la seu central de la Conselleria de Sanitat. Els diferents terminis comptaran des de la diligència d'exposició al tauler de cada acte. No obstant això, i només per a informació dels concursants, es remetran còpies d'aquestes publicacions a les direccions territorials de la Conselleria de Sanitat d'Alacant, Castelló i València i a les gerències d'àrea. El tribunal podrà determinar la conveniència d'usar altres mitjans per a informació exclusivament.
  
11. Recursos
  
Aquesta convocatòria, les seues bases i tots els actes administratius que siguen dictats tot executant-la pel director general de Recursos Humans de la Conselleria de Sanitat podran ser impugnats per les persones interessades, després d'haver-ne fet la comunicació preceptiva a la Direcció General de Recursos Humans de la Conselleria de Sanitat, mitjançant la interposició d'un recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos, comptadors des de la publicació de l'acte recorregut (articles 110.3 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i 58.1 de la Llei de la Jurisdicció Contenciosa Administrativa).
  
Contra les resolucions i els actes de tràmit dictats pel tribunal que ha de jutjar el concurs podrà interposar-se un recurs ordinari en el termini d'un mes davant la Direcció General de Recursos Humans de la Conselleria de Sanitat, segons l'Ordre de 10 de març de 1997 de la Conselleria de Sanitat (articles 107 i 114 de la Llei de Règim Jurídic de les Administracions Públiques i del Procediment Administratiu Comú).
  
Tot això sense perjudici que s'use qualsevol altre recurs que per al seu dret estime convenient.
  
València, 23 de setembre de 1998.- El director general de Recursos Humans: Pompeyo Esparza Bernabeu.
  
Annex I
  
Programa de treballador/a social
  
Apartat A. Matèries generals
  
1. La Constitució Espanyola de 1978. Estructura. Drets i deures fonamentals. Organització territorial de l'estat.
  
2. Les estructures bàsiques de Salut. La Llei General de Sanitat. Normes de desenvolupament. Fonaments. Característiques. Competències de les administracions públiques. Organització general del sistema sanitari públic.
  
3. L'Estatut d'Autonomia de la Comunitat Valenciana: institucions d'autogovern. La Llei de Govern Valencià. El president de la Generalitat. El Consell. Relacions entre el Consell i les Corts Valencianes. L'administració pública de la Generalitat Valenciana. La responsabilitat dels membres del Consell i de l'administració pública de la Generalitat Valenciana. Competències de la Generalitat Valenciana. Competències de la Generalitat Valenciana. Reforma de l'Estatut.
  
4. Competències de la Generalitat Valenciana en matèria de Sanitat. La Conselleria de Sanitat: estructura i competències. El Reglament Orgànic i Funcional de la Conselleria de Sanitat i normes que el despleguen.
  
5. La selecció de personal estatutari i provisió de places en les institucions sanitàries de la Seguretat Social. L'oferta d'ocupació de personal adscrit a les institucions sanitàries de la Conselleria de Sanitat.
  
6. Estatut jurídic del personal no sanitari al servei de les institucions sanitàries de la Seguretat Social i disposicions que el despleguen. Àmbit d'aplicació. Classificació del personal. Situacions. Drets i deures. Faltes i sancions.
  
Apartat B. Matèries específiques
  
1. Drets i deures dels usuaris. El consentiment informat.
  
2. Concepte integral de salut. Atenció Primària i Promoció de la Salut a la Comunitat Valenciana: conceptes bàsics. Organització. L'Atenció Especialitzada a la Comunitat Valenciana: organització i funcions. Estructura de l'Atenció Especialitzada, organització i funcionament dels hospitals. Tipus d'hospitals.
  
3. Conceptes referencials en el treball social: acció social, política social, desenvolupament comunitari, serveis socials i recursos socials.
  
4. L'acció social, el voluntariat, les ONG i fundacions.
  
5. Política social i serveis socials a la Unió Europea.
  
6. Els recursos socials: formals i informals. Grups d'autoajuda.
  
7. Els serveis socials a Espanya. Competències de l'administració central, autonòmica i local. Llei de Serveis Socials de la Comunitat Autònoma Valenciana (25.06.97). Serveis socials generals i serveis socials especialitzats.
  
8. El procés metodològic en el treball social i tècniques.
  
9. L'entrevista. Característiques i tipus.
  
10. Instruments de registre del treball social: història social i informe social. Característiques i finalitats.
  
11. Programes, projectes i avaluació en treball social.
  
12. L'ètica de la pràctica del treball social: principis, codi deontològic i normes de qualitat. El secret professional.
  
13. El treball social com a resposta a les necessitats socials. Concepte de necessitat. Les necessitats objectivables. Investigació sobre les noves necessitats.
  
14. La Llei General de Seguretat Social: normativa general bàsica. Normes sobre afiliació dels treballadors: altes, baixes i situacions assimilades a l'alta en el sistema de la Seguretat Social i en el Règim General. Procediment i efectes.
  
15. Assistència sanitària: objecte i fets causants. Beneficiaris. Prestacions mèdiques i farmacèutiques. La participació dels beneficiaris en el preu dels medicaments. La universalització de l'assistència sanitària. El Decret 88/89, de 12 de juny del Consell de la Generalitat Valenciana.
  
16. La prestació per incapacitat temporal. La invalidesa. Tipus. Definicions. Requisits i prestacions. Les prestacions per mort i supervivència. La jubilació. Concepte. Beneficiaris.
  
17. Les prestacions per desocupació. Concepte i beneficiaris. Tipologia de les prestacions. Contracte de treball. Tipologia.
  
18. Les prestacions no contributives. Llei 26/1990, de 20 de desembre. Reial Decret 356/1991, de 15 de març. Reconeixement de minusvalidesa: tipologia i graus.
  
19. Llei de l'avortament. La Llei Orgànica 9/85, de 5 de juliol, de reforma de l'article 417, bis, del Codi Penal.
  
20. Funcions del treballador/a social en Atenció Primària. Identificació de grups d'alt risc. Disseny d'estratègies. Coordinació amb els serveis socials per a l'atenció integral del malalt.
  
21. Malalties de seguiment especial i la seua repercussió social: sida i infecciosos, crònics, terminals, toxicòmans, etc.
  
22. L'atenció de la salut en la infància. La Llei del Menor, autonòmica i nacional. El maltractament infantil. Situació de risc psicosocial en la infància. Criteris d'actuació.
  
23. La intervenció del treballador/a social en la família. Situacions de crisis. Estratègies d'ajuda. Decret 99/98, de 14 de juliol, del Govern Valencià, de creació de l'Observatori Permanent de la Família de la Comunitat Valenciana.
  
24. L'atenció integral a l'ancià. Factors d'alt risc social. La intervenció del treballador/a social en la coordinació de serveis i recursos socials generals i especialitzats. Centres de dia. Residències públiques i privades. Programa Bono-Residència, SAD, etc.
  
25. La intervenció del treballador/a social en l'àrea de la Dona. El maltractament. Situacions de crisi. Recursos específics: Centre 24 hores, Cases d'Acollida, etc.
  
26. L'àrea de salut mental: estructura i organització. Centres de salut mental. Funcions del treballador/a social en aquests centres. Reinserció sociolaboral.
  
27. Aspectes legals de la salut mental en els àmbits civil i penal. L'internament voluntari.
  
28. Unitat de psiquiatria. El malalt psiquiàtric hospitalitzat. Problemàtica social. Coordinació amb els centres de salut mental de la zona.
  
29. La marginació social. Concepte i tipologia: sense sostre, transeünts, immigrants. Les causes psicosocials de la marginació. Reinserció sociolaboral.
  
30. Funcions del treballador/a social en hospitals. Àrees d'intervenció. Organització. Unitat de treball social. Comissions hospitalàries: de participació, humanització-
  
31. Problemàtica del pacient crònic i terminal: unitats d'atencions pal·liatives. Programa PALET.
  
32. Programa de coordinació a l ?alta hospitalària.
  
33. El servei d'urgències com a àrea d'intervenció del treball social. Formes d'intervenció.
  
34. L'hospitalització a domicili. Característiques, funcions i objectius. Equip interdisciplinar. Visita a domicili.
  
35. Medicina interna. Diversitat de patologies. Intervencions puntuals del treballador/a social. Ingressos reiterats. Estades prolongades. Problemàtica social que es deriva dels grups de risc.
  
36. Unitats maternoinfantils. Situacions de risc en la infància. Adopcions i tuteles. Matractament infantil. Intervenció del treballador/a social. Programes específics.
  
37. Coordinació interprofessional: de caràcter intra i extra hospitalari, amb les àrees de salut i amb els serveis socials generals i especialitzats.
  
Annex II
  
Barem de mèrits per a les places de treballador/a social
  
1. Formació Acadèmica
  
Estudis de la carrera d'assistent social o de diplomats en Treball Social:
  
- Cada matrícula d'honor o excel·lent: 2 punts.
  
- Cada notable: 1 punt.
  
La suma de les puntuacions es dividirà pel nombre d'assignatures avaluades, expressant el quocient amb els dos primers decimals obtinguts.
  
2. Experiència professional
  
a) Serveis prestats com a treballador/a social en centres i serveis de la Seguretat Social. Per cada mes de serveis: 0,30 punts.
  
b) Serveis prestats com a treballador/a social en institucions de les administracions públiques no inclosos en l'apartat anterior. Per cada mes de serveis: 0,15 punts.
  
La puntuació màxima conjunta dels dos apartats anteriors no podrà excedir de 6 punts.
  
3. Altres activitats
  
a) Per diploma o certificat d'aprofitament en cursos de Salut Pública o Treball Social de duració no inferior a un anys, impartits en centres nacionals o estrangers acreditats pel Ministeri d'Educació i Ciència o per les autoritats educatives procedents: 2 punts.
  
b) Per serveis prestats com a professor/a d'escoles oficials de diplomats en treball social, per cada mes de servei (fins a un màxim de 3 punts): 0,05 punts.
  
c) Per serveis prestats com a professors en cursos de Salut Pública o Treball Social, en entitats amb acreditació docent, per cada 100 hores (fins a un màxim d'1,5 punts): 0,25 punts.
  
d) Certificat o diploma en curs de Salut Pública i Treball Social la duració mínima del qual siga de 40 hores (fins a un màxim de 2 punts): 0,02 punts.
  
e) Presentació de ponències, conferències, comunicacions, sobre Treball Social en jornades, congressos i simpòsium de caràcter públic (fins a un màxim de 2 punts): 0,15 punts.
  
f) Per publicacions d'investigació en Treball Social i Salut Pública (fins a un màxim de 2 punts): 0,30 punts.
  
La puntuació màxima conjunta dels apartats anteriors no podrà excedir els 6 punts.
  
Annex III
  
Barem de mèrits per al torn de promoció interna. Treballadors/es socials
  
I. Contingut funcional (màxim 7 punts).
  
a) Per una plaça en propietat en categoria d'igual grup de classificació dins de qualsevol dels estatuts de personal de les institucions sanitàries de la Seguretat Social: 7 punts.
  
b) Per una plaça en propietat en categoria de grup de classificació immediat inferior de qualsevol dels estatuts de personal d'institucions sanitàries de la Seguretat Social: 5 punts.
  
c) Per una plaça en propietat en categoria d'altres grups de classificació de qualsevol dels estatuts de personal d'institucions sanitàries de la Seguretat Social: 2,5 punts.
  
II. Serveis prestats (màxim 3 punts).
  
Per un mes complet de serveis prestats en propietat en la plaça de procedència: 0,05 punts.
  
III. Exercici de llocs (màxim 2,5 punts):
  
a) Per exercir llocs directius (gerent, director, subdirector) en àrees d'Atenció Especialitzada: 2,5 punts
  
b) Per exercir llocs directius no inclosos en l'apartat anterior: 2 punts.
  
Sols s'acreditarà valoració per aquest punt si l'exercici del lloc ha estat igual o superior a sis mesos.
  
Podrà assignar-se valoració per més d'un subapartat encara que la puntuació total per aquest punt mai excedirà els 2,5 punts.
  
Annex IV
  
Barem de mèrits per coneixements de valencià
  
El coneixement de valencià es valorarà per la possessió dels certificats expedits o homologats per la Junta Qualificadora de Coneixements de Valencià:
  
1. Certificat de coneixements orals: 0,5 punts
  
2. Certificat de grau elemental: 1 punt
  
3. Certificat de grau mitjà: 1,5 punts
  
4. Certificat de grau superior: 2 punts